Ole Stavad (S), 2000-10-24:
Jeg tror, der er en del af de spørgsmål og de debatter, som er indeholdt i de korte bemærkninger, der vil være ganske velegnede til at fortsætte også under udvalgsarbejdet.
Så bare nogle enkelte korte stikord til hr. Frank Aaen:
Man kan måske ikke undre sig over, at Enhedslisten ikke er så glad for forslaget om pensionsopsparing, fordi de har en anden holdning end, jeg tror vist næsten alle andre partier omkring pensionsopsparing - ikke generelt.
Og derfor er det naturligt nok. Men det, vi faktisk foreslår her, er i og for sig det samme som det, alle vi andre gør: bygger op i en del af vores erhvervsaktive periode med en opsparing, hvor vi udskyder skatterne, indtil vi bliver pensionister, hvor det så kommer til beskatning.
Det er det, der ligger heri, og derfor er jeg i sagens natur uenig i de bemærkninger, hr. Frank Aaen havde på området.
Jeg glæder mig endnu en gang over, at hr. Aage Frandsen understreger, at tingene skal hænge sammen økonomisk.
Jeg er helt opmærksom på, at man skal være lidt forsigtig med at tage det forslag for forslag, for det er jo ikke sikkert, at de, der betaler, også vil være med til at betale for det, andre vil være med til at bruge.
Hr. Flemming Hansen var jeg sådan set glad for bemærkningen fra, for jeg synes, det gav et andet billede i hvert fald hos mig end det, jeg lyttede mig til i første omgang fra den konservative ordfører.
For det var jo ikke nogen afvisning af, at man kunne se klogskaben i både at nedsætte og finansiere en nedsættelse - en omlægning af erhvervsbeskatningen.
Så jeg har forstået hr. Flemming Hansens sidste bemærkning sådan, at Det Konservative Folkeparti ikke afviser at være med til at finde en ordentlig finansiering både i forhold til generationsskifteforslagene og i forhold til den lavere selskabsbeskatning.
Det er en melding, jeg har noteret mig og noteret med glæde.
Det kan måske give grundlag for videre drøftelser i forhold til den samlede pakke.
Til fru Mariann Fischer Boel: Jeg kan godt forstå ophidselsen.
Det er altid slemt, når man bliver taget for ikke at ville betale det, man er ude at købe.
havde Venstre, hvis de havde befundet sig et andet sted end i Folketinget, stået i Ribers.
Med den måde, som Venstre regner på, også når man fremlægger finanslovforslag, ved Venstre jo godt, at det jo slet ikke hænger sammen.
Bare et eksempel: Et af Venstres finanslovændringsforslag er, at hvis nu man sender 5.000 på kursus for at skrive ansøgninger, kan man spare 500 mio. kr. på arbejdsmarkedspolitikken.
Fugle på taget, som aldrig nogen regering, ej heller hvis Venstre sad i den, ville bruge som grundlag for en sund økonomisk politik.
Det ville være et signal til omverdenen, som hurtigt ville køre det her samfund ud på et sidespor.
Så jeg kan godt forstå, man reagerer, for man ved, at man er sårbar, man er øm på området.
Og jeg kan da godt genkende, at man kan komme i den situation. Til hr. Flemming Kofod-Svendsen kan jeg sige: Jeg er i hvert fald meget indstillet på i det videre forløb at diskutere med hr. Flemming Kofod-Svendsen, hvordan vi kan få den her pakke til at blive en samlet pakke, der også kan være til gavn for dansk erhvervsudvikling.
Det er det, der er formålet med det.